Amfion og Zethos
Amfion og Zethos er græske sagnhelte, tvillingsønner af Antiope og Zeus. I slægtsfejden i Theben (thebanske sagnkreds) blev Antiope taget til fange af sin onkel, kong Lykos af Theben, og de nyfødte tvillinger blev opfostret hos hyrder. Antiope blev grusomt behandlet af dronning Dirke, men da Amfion og Zethos var blevet voksne, frelste de deres mor og hævnede sig på Dirke ved at binde hende til en tyrs horn, hvorefter hun blev slæbt til døde (Den Farnesiske Tyr); af Dirkes blod opstod floden af samme navn. De to brødre byggede i fællesskab Thebens mure – Zethos med sine store kræfter, mens Amfion, der af muserne havde fået lyren, alene med sin sang kunne flytte de største sten til muren. I Euripides' tragedie Antiope fremstilles Amfion som eksponent for det musiske og teoretiske liv, Zethos for det handlekraftige og praktiske liv.